*Әрине, оқушыларды тақтаға арқасымен отырғызуға болмайды: олар тақтадағыны не экрандағыны қалай қарайды онда? Олар тақтаға бүйірімен отыруы керек: сонда бір-бірімен қарым-қатынасқа түсіп, берілген тапсырманы бірлесіп орындар еді. Егер мұғалім оқушыларды осылайша топқа біріктіріп отырғызса, онда оларға бірлесе орындайтын тапсырма беруі керек. Алайда бұл сабақта қойылған сұрақтардың бір де бірі топ ішінде талқыланбады: оқушылар оларға жеке жауап берді. Сұрақ: онда оқушыларды не үшін 4 адамдық топқа біріктіріп отырғызды екен? Сұрақтар деңгейі Блум таксономиясының "Білу" деңгейіне ғана сәйкес, яғни олардың мазмұны "Мынаны білесің бе? Ананы білесің бе? Мынау не? Анау не?" секілді есте сақтауды тексеру ауқымында болды. Бұған қоса, бағалау дегеніміз балл санау емес қой! Бағалау дегеніңіз оқушының білгеніне талдау жасап, оны қалай жақсартып, дамытуға болатындығын анықтау.*

*Бұл сабақтан кейін мұғалима өзіне мынандар сұрақтар қойып, өз сабағын өзі бағалап, талдап берсе жақсы болар еді:*

***1.Сабақта кім көп сөйледі: мен бе, оқушылар ма? 20:80% пропорциясын сақтадым ба?   
2. Оқушылар оқулықты қайталады ма, әлде оның ауқымынан тыс шығып, материалды тереңдетті ме? Оқулық мақсат болды ма, әлде құрал болды?   
3. Мен оқушыларды нәтижеге жетеледім бе, бағыттадым ба?   
4. Сабақта топтық жұмыс басым болды ма, әлде жеке жұмыс па?   
5. Мен оқушылармен ақылдастым ба, әлде ақыл айттым ба?   
6. Мен сабақ мақсатына жеттім бе? Оның дәлелдері қандай?   
7. Өз әрекеттерімді бес балдық жүйе бойынша қалай бағалаймын?   
8. Оқушылардың әрекеттерін бес балдық жүйе бойынша қалай бағалаймын?   
9. Оқушылардың тақырыпты үйренгендігінің (игергендігінің, түсінгендігінің) дәлелі не болады?   
10. Осы сабақты қайтадан өткізетін болсам, оған қандай өзгерістер енгізер едім?   
11. Сабағым үш "Қ" қағидасына ("Қызық. Қиын. Құнды") сәйкес болды ма?   
12. Сабағымның 3 ең құнды жері қандай болды?   
13. Сабағымның 3 ең қызық жері қандай болды?   
14. Мен үлгермей отырған оқушыларға қалайша көмектестім?   
15. Сабақтан кейін оқушылардың көңіл-күй қандай болды?   
16. Келесіде осы сабақтың қандай 3 идеясын қолдана аламын?   
17. Келесіде осы сабақтың қандай 3 тәсілін қолдана аламын?   
18. Мен бағаны әділ қойғандығымның 2 дәлелі қандай?   
19. Сабақта оқушылар қандай 3 нәрсеге үйренді?   
20. Сабақта менің оқушылармен және оқушылардың бір бірімен ұстанған қарым-қатынас үш "С" қағидасына ("Сыйлау. Сенім. Сүйіспеншілік") сай болды ма?***